तभी एक नंबर की कोठी के बड़े साहब का तबादला हो गया। नए इंजीनियर ने अपने घर के क्वार्टर में वर्षों से रहते मिस्सर और मिसरानी को निकाल बाहर किया। कहाँ जाते बेचारे! किसी ने सलाह दी कलवा की तरह तुम भी घर बना लो। मिसरानी चार घर चौका बर्तन करती थी। दो लड़के। सुबह शाम की ड्यूटी। दूर कहाँ जाती, वहीं आ गयी। उसी तरह कच्चे पक्के दो-ढाई झोंपड़े और सामने वाली खाई में ही नलका लगवा लिया। लछमी का नलका उनकी जात का नहीं था। हालाँकि सरकारी पाइप से जोड़कर खींचा गया था।